FI Euroopan unionin virallinen lehti L 36/5

EFTA-VALTIOIDEN PYSYVÄN KOMITEAN PÄÄTÖS

N:o 3/2012/PK,

annettu 26 päivänä lokakuuta 2012,

EFTAn valvontaviranomaista avustavien komiteoiden menettelystä sen hoitaessa valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 1 olevan 3 artiklan mukaisia tehtäviään

EFTA-VALTIOIDEN PYSYVÄ KOMITEA, joka

ottaa huomioon valvontaviranomaisen ja tuomioistuimen perustamisesta tehdyn EFTA-valtioiden sopimuksen, sellaisena kuin se on tarkistettuna valvontaviranomaisen ja tuomioistuimen perustamisesta tehdyn EFTA-valtioiden sopimuksen tarkistamisesta tehdyllä pöytäkirjalla, jäljempänä ’valvonta- ja tuomioistuinsopimus’, ja erityisesti sen pöytäkirjassa 1 olevan 3 artiklan,

sekä katsoo seuraavaa:

Euroopan parlamentti ja neuvosto siirtävät joissakin säädöksissä täytäntöönpanovaltaa komissiolle niihin sisältyvien sääntöjen täytäntöönpanoa varten. Euroopan unionin toiminnasta tehdyn sopimuksen 291 artiklassa edellytetään, että Euroopan parlamentti ja neuvosto vahvistavat yleiset säännöt ja periaatteet, joiden mukaisesti jäsenvaltiot valvovat komission täytäntöönpanovallan käyttöä.

Nämä yleiset säännöt ja periaatteet vahvistetaan yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetussa Euroopan parlamentin ja neuvoston asetuksessa (EU) N:o 182/2011 (1).

EFTAn valvontaviranomaiselle annetaan valvonta- ja tuomioistuinsopimuksen pöytäkirjassa 1 olevassa 3 artiklassa tiettyjä tehtäviä, jotka Euroopan komissio suorittaa Euroopan unionissa; kun Euroopan komissio suorittaa joitakin näistä tehtävistä, se noudattaa täytäntöönpanovaltansa käyttöä koskevia menettelyjä. Näiden menettelyjen mukaisesti Euroopan komissio toimittaa toteutettavaa toimenpidettä koskevan ehdotuksen komitealle.

Valvonta- ja tuomioistuinsopimuksen pöytäkirjassa 1 olevassa 3 artiklassa määrätään, että pysyvä komitea vahvistaa menettelyt, joita on noudatettava, kun EFTAn valvontaviranomaisen on toimitettava toimenpidettä koskeva ehdotus EU:n komitealle tai muuten kuultava sitä.

Kyseisten menettelyjen on oltava samanlaisia kuin menettelyt, joita Euroopan komissio ETA-sopimuksen liitteissä tarkoitettujen säädösten mukaisesti noudattaa suorittaessaan vastaavia tehtäviä, tai vastattava niitä parhaiten.

Euroopan unionin asianomaisia komiteoita vastaavien komiteoiden nimeäminen EFTA-valtioissa edellyttää pysyvän komitean EFTA-valtioiden pysyvästä komiteasta tehdyn sopimuksen 5 artiklan 2 kohdan mukaisesti tekemiä erillisiä päätöksiä, jotka perustuvat EFTAn valvontaviranomaisen ehdotukseen,

ON HYVÄKSYNYT TÄMÄN PÄÄTÖKSEN:

1 artikla

Yhteiset määräykset

1. EFTAn valvontaviranomaista avustaa komitea, joka muodostuu jäsenvaltioiden edustajista. Komitean puheenjohtajana on EFTAn valvontaviranomaisen edustaja. Puheenjohtaja ei osallistu komitean äänestyksiin.

2. Puheenjohtaja esittää komitealle ehdotuksen tarkasteltaviksi otettavista toimenpiteistä. Komitea antaa, tarvittaessa äänestettyään, lausuntonsa toimenpiteitä koskevista ehdotuksista määräajassa, jonka puheenjohtaja voi asettaa asian kiireellisyyden mukaan. Määräaikojen on oltava oikeasuhteisia ja niillä on annettava komitean jäsenille tosiasiallinen mahdollisuus tarkastella varhaisessa vaiheessa toimenpiteitä koskevia ehdotuksia ja ilmaista näkemyksensä.

3. Ennen kuin komitea antaa lausunnon, kuka tahansa komitean jäsen voi ehdottaa muutoksia, ja puheenjohtaja voi tuoda esiin muutettuja ehdotuksia toimenpiteiksi, jotta voidaan ottaa huomioon komiteassa käydyt keskustelut. Puheenjohtajan on pyrittävä löytämään ratkaisuja, joilla on mahdollisimman laaja tuki komiteassa. Tätä varten puheenjohtaja voi kutsua komitean koolle useita kertoja.

4. Komitean lausunto merkitään pöytäkirjaan; lisäksi jokaisella EFTA-valtiolla on oikeus pyytää, että sen kanta merkitään pöytäkirjaan.

5. Tapauksen mukaan valvontajärjestelmään sisällytetään mahdollisuus saattaa asia muutoksenhakukomitean käsiteltäväksi. Muutoksenhakukomitea hyväksyy työjärjestyksensä jäsentensä yksinkertaisella enemmistöllä. EFTAn valvontaviranomainen toimittaa komitealle ehdotuksen työjärjestykseksi. Muutoksenhakukomitean on annettava lausuntonsa kahden kuukauden kuluessa päivästä, jona asia on saatettu sen käsiteltäväksi. EFTAn valvontaviranomaisen edustaja toimii muutoksenhakukomitean puheenjohtajana.

2 artikla

Neuvoa-antava menettely

1. Jos sovelletaan neuvoa-antavaa menettelyä, komitea antaa lausuntonsa, tarvittaessa äänestettyään. Jos komitea äänestää, lausunto annetaan sen jäsenten yksinkertaisella enemmistöllä.

2. EFTAn valvontaviranomainen päättää toteutettavista toimenpiteistä ottaen mahdollisimman suuressa määrin huomioon komiteassa käydyistä keskusteluista tehdyt päätelmät ja komitean antaman lausunnon. Sen on ilmoitettava komitealle, millä tavoin lausunto on otettu huomioon.

3 artikla

Tutkintamenettely

1. Jos sovelletaan tutkintamenettelyä, komitea antaa lausuntonsa, tarvittaessa äänestettyään. Jos komitea äänestää, lausunto annetaan sen jäsenten yksinkertaisella enemmistöllä.

2. Jos komitea antaa puoltavan lausunnon, EFTAn valvontaviranomainen hyväksyy toimenpiteitä koskevat ehdotukset.

3. Jos komitea antaa kielteisen lausunnon, EFTAn valvontaviranomainen ei hyväksy kyseisiä toimenpiteitä. Jos toimenpide-ehdotukset katsotaan tarpeellisiksi, puheenjohtaja voi joko toimittaa muutetut toimenpide-ehdotukset komitealle tai toimittaa toimenpide-ehdotukset muutoksenhakukomitean käsiteltäviksi.

4. Jos lausuntoa ei anneta, EFTAn valvontaviranomainen voi hyväksyä ehdotetut toimenpiteet, paitsi jos perussäädöksessä säädetään, että toimenpiteitä koskevia ehdotuksia ei voida hyväksyä, jos lausuntoa ei anneta.

4 artikla

Asian saattaminen muutoksenhakukomitean käsiteltäväksi

1. Muutoksenhakukomiteassa on yksi edustaja jokaisesta EFTA-valtiosta, ja komitean puheenjohtaja on EFTAn valvontaviranomaisen edustaja. EFTAn valvontaviranomaista avustavan komitean (1 artikla) jäsenet eivät saa olla muutoksenhakukomitean jäseniä. Muutoksenhakukomitea antaa lausuntonsa jäsentensä yksinkertaisella enemmistöllä. Muutoksenhakukomitean puheenjohtaja ei osallistu muutoksenhakukomitean äänestyksiin.

2. Ennen lausunnon antamista kaikki muutoksenhakukomitean jäsenet voivat ehdottaa muutoksia toimenpiteitä koskeviin ehdotuksiin, ja puheenjohtaja voi päättää, muutetaanko niitä. Puheenjohtajan on pyrittävä löytämään ratkaisuja, joilla on mahdollisimman laaja tuki muutoksenhakukomiteassa. Puheenjohtaja ilmoittaa muutoksenhakukomitealle siitä, miten keskustelut ja muutosehdotukset on otettu huomioon, erityisesti siltä osin kuin on kyse sellaisista muutosehdotuksista, joita on laajalti kannatettu muutoksenhakukomiteassa.

3. Jos muutoksenhakukomitea

a) antaa puoltavan lausunnon, EFTAn valvontaviranomainen hyväksyy toimenpiteitä koskevat ehdotukset;

b) ei anna lausuntoa, EFTAn valvontaviranomainen voi hyväksyä toimenpiteitä koskevat ehdotukset;

c) antaa kielteisen lausunnon, EFTAn valvontaviranomainen ei hyväksy toimenpiteitä koskevia ehdotuksia.

5 artikla

Välittömästi sovellettavat toimenpiteet

1. Poiketen siitä, mitä 2 ja 3 artiklassa säädetään, perussäädöksessä voidaan säätää, että asianmukaisesti perustelluissa erittäin kiireellisissä tapauksissa tarvitaan välittömästi sovellettavia täytäntöönpanotoimenpiteitä.

2. EFTAn valvontaviranomainen hyväksyy sen jälkeen toimenpiteet, joita sovelletaan välittömästi, saattamatta niitä ennalta komitean käsiteltäväksi, ja ne ovat voimassa enintään kuuden kuukauden ajan, jollei perussäädöksessä toisin säädetä.

3. Puheenjohtaja esittää viipymättä 1 kohdassa tarkoitetut toimenpiteet asianomaiselle komitealle tämän lausunnon saamiseksi kyseiseen komiteaan sovellettavan menettelyn mukaisesti.

4. Jos tarkastelumenettelyä sovellettaessa toimenpiteet eivät ole komitean lausunnon mukaiset, EFTAn valvontaviranomainen kumoaa välittömästi toimenpiteet, jotka on hyväksytty 1 kohdan mukaisesti.

5. Edellä 1 kohdassa tarkoitetut toimenpiteet pysyvät voimassa, kunnes ne kumotaan tai korvataan.

6 artikla

Pysyvän komitean 10 päivänä tammikuuta 1994 antaman päätöksen N:o 3/94/PK kumoaminen

Kumotaan 10 päivänä tammikuuta 1994 tehty EFTA-valtioiden pysyvän komitean päätös N:o 3/94/PK.

7 artikla

Siirtymäsäännökset: voimassa olevien perussäädösten mukauttaminen

Jos ennen 16 päivänä helmikuuta 2011 annetun asetuksen (EU) N:o 182/2011 voimaantuloa hyväksytyissä perussäädöksissä viitataan päätökseen 1999/486/EY, sovelletaan seuraavaa:

a) viittauksia päätöksen 1999/486/EY 3 artiklaan pidetään viittauksina tämän päätöksen 2 artiklaan (neuvoa-antava menettely);

b) viittauksia päätöksen 1999/486/EY 4 ja 5 artiklaan pidetään viittauksina tämän päätöksen 3 artiklaan (tarkastelumenettely).

8 artikla

Siirtymäjärjestelyt

Tällä päätöksellä ei ole vaikutusta vireillä oleviin menettelyihin, joissa komitea on jo antanut lausuntonsa pysyvän komitean päätöksen N:o 3/94/PK mukaisesti.

9 artikla

Komiteoiden työskentelystä tiedottaminen

EFTAn valvontaviranomainen julkaisee vuosittain kertomuksen komiteoiden työskentelystä.

10 artikla

Voimaantulo

Tämä päätös tulee voimaan päivänä, jona se hyväksytään.

11 artikla

Julkaiseminen

Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

Tehty Brysselissä 26 päivänä lokakuuta 2012. EFTA-valtioiden pysyvän komitean puolesta Puheenjohtaja Atle LEIKVOLL Pääsihteeri Kristinn F. ÁRNASON

(1) EUVL L 55, 28.2.2011, s. 13.